《短歌行》
明代·黄圣年

彼昼何长，岁计乃短。迨我今暇，申此诚款。吹笙鼓瑟，以乐嘉宾。

中苟不接，化为劳薪。昔我初生，伤乎末季。及吾方刚，而乃不啻。

盻彼流水，其流汤汤。亮无利楫，孰溯以航。岁不我与，世亦如斯。

道远倒行，徒为人嗤。炙我枯鲤，命我匏尊。惟彼无怀，可与晤言。

作者简介：黄圣年，字逢永，号石佣，又号大药山人。顺德人。维贵子。明神宗万历四十六年（一六一八）举人。授湖广当阳教谕。以足疾归。与陈子壮等十二人修复南园诗社。卒年六十二。生平好学能文，与其兄圣期少受庭训，著述甚富，尤工书法。有《墙东草》《壬游草》《薜蕊斋》等集。清温汝能《粤东诗海》卷四五有传。